Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Kalunga mwanoka halikumbi lyakusokesa 7 (1-3)
-
Yehova Kalunga, Tengi wamelu namavu (4)
-
Lunga napwevo mumilemba yaEtene (5-25)
2 Jino melu namavu navyuma vyosena vyatwamamo vavimanyishile kuvitenga.+
2 Kaha shimbu kanda likumbi lyakusokesa 7 lihete, Kalunga amanyishile milimo yenyi yize apwile nakuzata. Kaha kuheta halikumbi lyakusokesa 7, anokele kumilimo yenyi yosena yize apwile nakuzata.+
3 Jino Kalunga akiswile likumbi lyamuchitanu naavali, nakulivuluka kupwa lyajila, mwomwo halikiko Kalunga anokele kumilimo yenyi yosena yakutenga yize ajinyine kuzata.
4 Ou ukiko mujimbu wakuvuluka omu vatangile melu namavu, halikumbi lize Yehova Kalunga atangile lilu namavu.+
5 Hamavu hapwile kanda hachisoke mitondo yamuchipapa, chipwe vyuma vyeka vyakusokaho, mwomwo halwola luze Yehova Kalunga apwile kanda achinokese vula hamavu, kaha kakwapwile mutu aliminenga hamavuko.
6 Oloze hamavu hakakumukilenga mbundu nakuzovesa mavu osena.
7 Yehova Kalunga atengele mutu nalukungu lwahamavu,+ kaha afutumwinyine kuhwima chakuyoya+ mumazulu enyi, kaha apwile jino mutu wakuyoya.+
8 Kufumaho, Yehova Kalunga atumbile milemba muEtene,+ kumututuko, kaha ahakilemo mutu uze atengele.+
9 Jino Yehova Kalunga asokesele mitondo yosena hamavu yize yapwile yamwaza kuyitala, yamwaza kulya, namutondo wakuyoya+ nawa mukachi kamilemba, namutondo wakutachikijila kuwaha nakupihya.+
10 Kaha muEtene mwapwile kalwiji uze anehelenga meya kumilemba, kaha kuze ayile alihandunwine mutulwiji vawana.
11 Lijina lyakalwiji watete ikiye Pishone. Ou ikiye uze ajinguluka kuchihela chaHavila chosena, kuze kwatwama ulu.
12 Ulu wakuchihela kana wapwa wamwaza. Kaha kwatwama nawa ulilila wandelyume namalolwa ajinyishe.
13 Lijina lyakalwiji wamuchivali ikiye Ngihone. Ou ikiye uze ajinguluka kuchihela chaKushe chosena.
14 Lijina lyakalwiji wamuchitatu ikiye Hitekele.+ Ou ikiye uze aya kumututuko wakuAsulya.+ Kaha kalwiji wamuchiwana ikiye Yufwalate.+
15 Jino Yehova Kalunga ambachile mutu nakumuhaka mumilemba yaEtene mangana ayilimenga nakuyilama.+
16 Kaha Yehova Kalunga ahanyine mutu lushimbi elu ngwenyi: “Kumitondo yoseneyi yili mumilemba unahase kulyangako tuhu.+
17 Oloze kumutondo wakutachikijila kuwaha nakupihya kanda ukalyakoko, mwomwo halikumbi lize naukalyako naukafwa chakufwa.”+
18 Yehova Kalunga ambile ngwenyi: “Kachawahile lunga kutwama uka wenyiko. Nangumutengela muka-kumukafwako, apwenga wakulisoka nenyi.”+
19 Kaha Yehova Kalunga atengelenga tunyama vamuchipapa navyuma vyakutuka mwilu vyosena kulukungu lwahamavu. Ngocho avinehelenga kuli uze lunga mangana amone omu mwaviluka majina. Kaha mweshomwo alukilenga evi vyuma vyakuyoya vyosena, mukiko vene mwayile majina avyo.+
20 Ngocho uze lunga alukile vimuna vosena majina, navyuma vyakutuka mwilu vyosena, natunyama vamuchipapa vosena. Oloze uze lunga kapwile namuka-kumukafwa wakulisoka nenyiko.
21 Shikaho Yehova Kalunga asavalikile lunga tulo twatuvulu, kaha shimbu apwile mutulo, amufumishile lupachi lumwe nakuwanyisa cheka nyama muze alufumishile.
22 Lupachi luze Yehova Kalunga afumishile kuli lunga, alutengele kupwa pwevo, kaha amunehele kuli uze lunga.+
23 Uze lunga ambile ngwenyi:
“Ou napu jino chifuwa chakuvifuwa vyami,
Nyama yakunyama yami.
Ou navamuvulukanga ngwavo Pwevo,
Mwomwo vanamufumisa kuli lunga.”+
24 Shikaho lunga mwakaseza ise nanaye nakukalipanjika napwevo lyenyi, kaha navakapwanga mujimba umwe.+
25 Kaha vosena vavali, lunga napwevo lyenyi, vapwilenga uselesele,+ oloze kavevwilenga sonyiko.
Share
Share
NEW WORLD TRANSLATION OF THE HOLY SCRIPTURES (2013 REVISION)
Kuputuka 2
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk kmb_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn hat_Latn cjk_Latn cjk_Latn cjk_Latn eng_Latn eng_Latn kor_Hang cjk_Latn fij_Latn cjk_Latn eng_Latn